Document ID: 32005D0334

RÅDETS BESLUTNING
af 18. januar 2005
om konstatering af, hvorvidt Den Hellenske Republik i overensstemmelse med artikel 104, stk. 8, i traktaten om oprettelse af Det Europæiske Fællesskab, har truffet virkningsfulde foranstaltninger til opfølgning af Rådets henstillinger i overensstemmelse med artikel 104, stk. 7
(2005/334/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 104, stk. 8,
under henvisning til henstilling fra Kommissionen, og
ud fra følgende betragtninger:
(1)
I overensstemmelse med traktatens artikel 104 skal medlemsstaterne undgå uforholdsmæssigt store underskud.
(2)
Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse. Stabilitets- og vækstpagten omfatter Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af den i artikel 104 i traktaten fastsatte procedure i forbindelse med uforholdsmæssigt store underskud (1) med henblik på at fremme en øjeblikkelig korrektion af generelle, uforholdsmæssigt store offentlige underskud.
(3)
Resolutionen om stabilitets- og vækstpagten fra Det Europæiske Råd i Amsterdam den 17. juni 1997 (2) opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.
(4)
Ved beslutning 2004/917/EF (3) af 5. juli 2004 fastslog Rådet i overensstemmelse med artikel 104, stk. 6, i traktaten, at der forelå et uforholdsmæssigt stort underskud i Grækenland.
(5)
I overensstemmelse med artikel 104, stk. 7, i traktaten og artikel 3, stk. 4, i forordning (EF) nr. 1467/97 vedtog Rådet en henstilling til den græske regering om senest den 5. november 2004 at træffe virkningsfulde foranstaltninger med henblik på at bringe situationen med et uforholdsmæssigt stort underskud til ophør senest i 2005. I den henstilling henstillede Rådet til Den Hellenske Republik at bringe den aktuelle situation med et uforholdsmæssigt stort underskud til ophør så hurtigt som muligt og senest i 2005 og træffe korrigerende foranstaltninger af især strukturel karakter svarende til mindst 1 % af BNP kumuleret over 2004-2005, men helst ligeligt fordelt på de to år. Rådet henstillede endvidere til Den Hellenske Republik at sikre en markant mindskelse af den offentlige bruttogældskvote i retning af traktatens referenceværdi i et tilfredsstillende tempo og i den forbindelse være særlig opmærksomme på andre faktorer end nettolåntagningen, der bidrager til forandringerne i gældsniveauet. Endelig blev det henstillet til Den Hellenske Republik øjeblikkeligt at forbedre indsamlingen og behandlingen af oplysninger om de offentlige finanser for at korrigere de alvorlige mangler, der var blevet afsløret med hensyn til budgetstatstikker.
(6)
I overensstemmelse med artikel 4, stk. 2, i forordning (EF) nr. 1467/97 skal Rådet, når det vurderer, om dets henstillinger efter artikel 104, stk. 7, i traktaten, er fulgt op af virkningsfulde foranstaltninger, basere sin konstatering på de af regeringen i den pågældende medlemsstat offentligt meddelte beslutninger.
(7)
En vurdering af de offentligt meddelte beslutninger fra Den Hellenske Republiks side mellem tidspunktet for Rådets henstilling i overensstemmelse med artikel 104, stk. 7, i traktaten, og frem til den i henstillingen fastsatte frist fører til følgende konklusioner:
-
Trods de besparelser, der blev bebudet gennemført i 2004, og i strid med opfordringen fra Rådets side har finanspolitikken været klart ekspansiv. Dette skyldes delvis de statistiske revisioner, der er foretaget i samarbejde med Eurostat med henblik på at anvende Det Europæiske Nationalregnskabssystem 1995 korrekt, og budgetoverskridelser i forbindelse med tilrettelæggelsen af De Olympiske Lege samt overskridelser på andre udgiftsområder og manglende indtægter på visse områder, som ikke var korrekt anslået på 2004-budgettet.
-
Skønt de budgetforanstaltninger, der er planlagt for 2005, mere end opvejer det utilstrækkelige resultat i 2004, vil de muligvis ikke kunne sikre, at det offentlige underskud reduceres til under 3 % af BNP i 2005.
-
Ikke blot mindskes den offentlige bruttogældskvote ikke i et tilfredsstillende tempo, men den store stock/flow-tilpasning i 2004 tyder også på, at den græske regering ikke har gjort en tilstrækkelig indsats for så vidt angår below-the-line-foranstaltninger, hvilket har bidraget til at forøge gælden yderligere.
-
Den Hellenske Republik har forbedret indsamlingen og behandlingen af budgetoplysninger, herunder navnlig oplysninger om militære udgifter, rentebetalinger og socialsikringskonti. Yderligere foranstaltninger, der træffes i tæt samarbejde med Eurostat, vil sikre en prompte og korrekt indberetning af de oplysninger, der forlanges i henhold til de gældende regler.
(8)
Artikel 104, stk. 8, i traktaten, fastsætter, at når Rådet konstaterer, at der ikke er truffet virkningsfulde foranstaltninger til opfølgning af dets henstilling i overensstemmelse med artikel 104, stk. 7, i traktaten, kan det offentliggøre denne henstilling. I tråd med Det Europæiske Råds resolution om stabilitets- og vækstpagten offentliggjorde Den Hellenske Republik imidlertid allerede i juli 2004 denne henstilling -
VEDTAGET FØLGENDE BESLUTNING:
Artikel 1
Den Hellenske Republik har ikke truffet virkningsfulde foranstaltninger til opfølgning af Rådets henstilling af 5. juli 2004 inden for den frist, der er fastsat i henstillingen.
Artikel 2
Denne beslutning er rettet til Den Hellenske Republik.
Udfærdiget i Bruxelles, den 18. januar 2005.

Labels: 2
18